text: 61-årig fra Filskov død efter teltulykke
  13 august 2018 kl. 13.28
  Stormvejret i fredags har kostet en 61-årig mand fra Filskov livet ved Thy Træf. Han fik en teltpløk i halsen, da han ville stormsikre sit telt.
  Til det store motorcykeltræf i Thy ville Erik Larsen Fjordvald fra Filskov ved Grindsted stormsikre sit telt. I den forbindelse blev han ramt af en teltpløk, der borede sig fast i halsen på ham.
  Den 61-årige mand blev fløjet med lægehelikopter til Aalborg, men hans liv stod desværre ikke til at redde, og søndag omkring klokken 15 blev han erklæret død.
  Politiet betragter hændelsen som et hændeligt uheld.
  - Det var nærmest så uheldigt, som det kunne være, siger politikommissær Jørgen Jensen fra lokalpolitiet i Thisted.
  De pårørende til den 61-årige er underrettet.
  